“แบงก์ชาติโสมขาว” ขึ้นดอกเบี้ย 0.25% หวังคุมเงินเฟ้อไร้กระทบเศรษฐกิจ
ตามคาด! แบงก์ชาติเกาหลีใต้ ขึ้นดอกเบี้ย 0.25% สู่ระดับ 3.25% หวังคุมเงินเฟ้อโดยไม่กระทบการเติบโตของเศรษฐกิจ
ตามคาด! แบงก์ชาติเกาหลีใต้ ขึ้นดอกเบี้ย 0.25% สู่ระดับ 3.25% หวังคุมเงินเฟ้อโดยไม่กระทบการเติบโตของเศรษฐกิจ
24 พ.ย. 2565

ผู้สื่อข่าวรายงานว่า ธนาคารกลางเกาหลีใต้ (BOK) ประกาศขึ้นอัตราดอกเบี้ยนโยบาย 0.25% ในการประชุมวันนี้ (24 พ.ย.) ตามคาด ซึ่งการชะลอปรับขึ้นอัตราดอกเบี้ยในครั้งนี้สะท้อนให้เห็นว่า BOK พยายามที่จะควบคุมเงินเฟ้อโดยไม่ให้ส่งผลกระทบต่อการเติบโตของเศรษฐกิจ
โดยคณะกรรมการกำหนดนโยบายการเงินของ BOK มีมติปรับขึ้นอัตราดอกเบี้ยนโยบาย 0.25% สู่ระดับ 3.25% ซึ่งเป็นระดับสูงสุดนับตั้งแต่เดือนก.ค. ปี 2555 หลังจากที่ปรับขึ้นดอกเบี้ย 0.50% ในการประชุมเดือนต.ค.ที่ผ่านมา
ทั้งนี้การปรับขึ้นอัตราดอกเบี้ยของ BOK ในวันนี้ ถือว่าน้อยลงเมื่อเทียบกับธนาคารกลางรายอื่นๆ ในภูมิภาคเช่นธนาคารกลางฟิลิปปินส์และนิวซีแลนด์ที่ยังคงเดินหน้าปรับขึ้นดอกเบี้ยเชิงรุก หลังจากธนาคารกลางสหรัฐ (เฟด) ปรับขึ้นดอกเบี้ย 0.75% ติดต่อกันนานถึง 4 ครั้ง
นอกจากนี้ ที่ประชุม BOK ยังได้ปรับลดคาดการณ์การขยายตัวของเศรษฐกิจในประเทศปี 2566 ลงสู่ระดับ 1.7% จากตัวเลขคาดการณ์เดิมที่ระดับ 2.1% และได้คงตัวเลขคาดการณ์เศรษฐกิจในปี 2565 ไว้ที่ 2.6% ขณะเดียวกัน BOK ได้ปรับลดคาดการณ์เงินเฟ้อในปี 2566 ลงเหลือ 3.6% จากตัวเลขคาดการณ์เดิมที่ระดับ 3.7%
โดยนายรี ชาง-ยอง ผู้ว่าการ BOK เตรียมแถลงข่าวต่อสื่อมวลชนในวันนี้ เวลาประมาณ 09:10 น.ตามเวลาไทย